Toimintavaihtoehdot poikkeavat toisistaan tavoitteiden ja toimien laajuuden suhteen. Toimintavaihtoehdossa 1 arvioidaan puhtaita ajoneuvoja koskevan direktiivin kumoamista. Aloitteen päätavoitteisiin pyrittäisiin kansallisilla toimilla ja Euroopan tason vapaaehtoisilla toimilla. Toimintavaihtoehdossa 2 vahvistetaan yhteinen puhtaiden ajoneuvojen määritelmä ja tarkistetaan menetelmää, jolla määritetään ajoneuvojen energia- ja ympäristövaikutusten rahallinen arvo. Jäsenvaltioille annetaan kaksi vaihtoehtoa: Ne voivat ensinnäkin ottaa määritelmän osaksi lainsäädäntöään, jolloin niitä pyydetään vahvistamaan kansallinen toimintakehys, jossa asetetaan vuoteen 2030 mennessä tavoiteltava taso. Ne voivat myös siirtää lainsäädäntöönsä rahallisen arvon määritysmenetelmän, jota kaikkien julkisten elinten on noudatettava. Toimintavaihtoehdossa 3 on kaksi alavaihtoehtoa (joissa tavoitteet asetetaan matalammalle tai korkeammalle), ja siinä laajennetaan puhtaita ajoneuvoja koskevan direktiivin soveltamisalaa siten, että mukaan tulee ajoneuvojen vuokraus, leasing-vuokraus ja osamaksukauppa sekä erityiset liikennepalvelusopimukset. Siinä vahvistetaan puhtaiden ajoneuvojen määritelmä, joka perustuu kevyille hyötyajoneuvoille asetettaviin päästörajoihin (hiilidioksidi- ja epäpuhtauspakokaasupäästöt), ja niihin liittyvät jäsenvaltiokohtaiset hankintojen vähimmäistavoitteet. Lisäksi perustetaan yhteinen raportointi- ja seurantajärjestelmä. Toimintavaihtoehdossa 4 on kaksi alavaihtoehtoa (joissa tavoitteet asetetaan matalammalle tai korkeammalle), ja siinä laajennetaan puhtaita ajoneuvoja koskevan direktiivin soveltamisalaa samoin kuin vaihtoehdossa 3. Vahvistettava puhtaiden ajoneuvojen määritelmä perustuu kuitenkin vaihtoehtoisiin polttoaineisiin (akku- ja polttokennosähkö, maakaasu, sähköverkosta ladattavat hybridit) kaikkien kevyiden ja raskaiden hyötyajoneuvojen osalta. Lisäksi asetetaan niihin liittyvät jäsenvaltiokohtaiset hankintojen vähimmäistavoitteet. Rahallisen arvon määritysmenetelmä poistetaan sekä vaihtoehdossa 3 että vaihtoehdossa 4. Toimintavaihtoehdossa 5 tähdätään pisimmälle. Nykyinen direktiivi korvataan asetuksella, jossa säädettävällä menetelmällä määritetään ajoneuvojen energia- ja ympäristövaikutukset. Vaihtoehto olisi tavoitteiden saavuttamisen kannalta tehokkain mutta aiheuttaisi eniten kustannuksia ja vaatisi laajamittaisia toimia. Toimintavaihtoehdossa 6 laajennetaan puhtaita ajoneuvoja koskevan direktiivin soveltamisalaa siten, että mukaan tulee ajoneuvojen vuokraus, leasing-vuokraus ja osamaksukauppa sekä erityiset liikennepalvelusopimukset. Siinä vahvistetaan puhtaiden ajoneuvojen määritelmä, joka perustuu sekä kevyille hyötyajoneuvoille asetettaviin päästörajoihin (hiilidioksidi- ja epäpuhtauspakokaasupäästöt) että raskaiden hyötyajoneuvojen osalta vaihtoehtoisiin polttoaineisiin. Lisäksi vahvistetaan ajoneuvoihin liittyvät jäsenvaltiokohtaiset hankintojen vähimmäistavoitteet. Raskaisiin hyötyajoneuvoihin sovellettavia direktiivin vaatimuksia voidaan vaihtoehdon mukaan myöhemmin muuttaa, kun näiden ajoneuvojen hiilidioksidipäästöjä koskevat vaatimukset on EU:n tasolla vahvistettu. Lisäksi perustetaan yhteinen raportointi- ja seurantajärjestelmä.